2/2018. (III. 26.) MÜK szabályzat  
az ügyvédek által készített vagy letétbe vett végrendeletek és haláleseti rendelkezéseket tartalmazó okiratok központi nyilvántartására vonatkozó szabályokról

A Magyar Ügyvédi Kamara küldöttgyűlése az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 36. pontjában és a Magyar Ügyvédi Kamara Alapszabálya IV.20. pont 36. alpontjában kapott felhatalmazás alapján, az Üttv. 157. § (2) bekezdés e) pontjában foglalt feladatkörében eljárva a következő szabályzatot alkotja:

# Tájékoztatási kötelezettség

1.1. Végintézkedést tartalmazó okirat (a továbbiakban: végintézkedés) készítésére vonatkozó megbízás elfogadásakor az ügyvédi tevékenység gyakorlója (a továbbiakban: ügyvéd) a megbízási szerződésben a végintézkedő ügyfelét (a továbbiakban: ügyfél) írásban tájékoztatja annak a lehetőségéről, hogy hozzájárulása esetén

a) a végintézkedés a Magyar Ügyvédi Kamara által vezetett Központi Végrendeleti Nyilvántartásba (a továbbiakban: KVNY) bejegyzésre és a Magyar Ügyvédi Kamara Irattárába (a továbbiakban: Irattár) letétbe helyezésre (a továbbiakban együtt: végintézkedés KVNY-be történő bejegyzése) kerüljön, valamint

b) a végintézkedés és a végintézkedés letétbe helyezésének ténye a Végrendeletek Országos Nyilvántartásáról szóló 4/2009. (III. 6.) IRM rendelet (a továbbiakban: VONYr.) szerinti Végrendeletek Országos Nyilvántartásába (a továbbiakban: VONY) is bejegyzésre kerüljön.

1.2. Az ügyvéd tájékoztatja az ügyfelet arról is, hogy a végintézkedés KVNY-be, illetve a VONY-ba való bejegyzése

a) később is kérhető, és

b) nem korlátozza az ügyfél végintézkedési szabadságát új végintézkedés alkotására, valamint a bejegyzett végintézkedés módosítására, visszavonására és megsemmisítésére vonatkozóan.

1.3. Az ügyvéd tájékoztatja a végintézkedő ügyfelet arról is, hogy a végintézkedés KVNY-be, illetve a VONY-ba való bejegyzéséhez való hozzájárulása kiterjed arra is, hogy személyes adatait közjegyzői és bírósági megkeresésre a megkeresés teljesítéséhez szükséges és elégséges mértékben továbbítsák.

# A nyilvántartásba való bejegyzéshez való hozzájárulás esetén követendő eljárás

2.1. Ha az ügyfél – megbízási szerződésbe vagy külön okiratba foglalt – írásbeli nyilatkozatában kijelenti, hogy a végintézkedés KVNY-be történő bejegyzését kéri, az ügyvéd a végintézkedés egy eredeti példányát lezárt borítékban helyezi el. A lezárás megtörténtét az ügyfél aláírásával, az ügyvéd aláírásával és bélyegzője lenyomatával igazolja.

2.2. Az ügyvéd a 2.1. pont szerint lezárt borítékot a végintézkedés keltezésétől számított három munkanapon belül a Magyar Ügyvédi Kamara Irattárának a KVNY-be történő felvétel céljából személyesen átadja vagy tértivevényes levélben megküldi az 1. melléklet szerinti nyilvántartó lappal (a továbbiakban: Nyilvántartó Lap) együtt.

2.3. A végintézkedés KVNY-be történő bejegyzéséért, módosításáért és visszavonásáért legkésőbb a végintézkedés vagy annak módosítása benyújtásával, illetve visszavonásával egyidejűleg nyilvántartási díjat kell – pénztári befizetéssel, banki átutalással vagy postai átutalási megbízással – fizetni. A nyilvántartási díj mértékét a Magyar Ügyvédi Kamara elnöksége határozatban állapítja meg.

2.4. Ha az ügyfél – megbízási szerződésbe vagy külön okiratba foglalt, valamint a VONYr. melléklete szerinti adattartalommal kitöltött – írásbeli nyilatkozatában kijelenti, hogy a végintézkedés VONY-ba történő bejegyzéséhez hozzájárul, az ügyvéd azt köteles a Magyar Ügyvédi Kamarához a KVNY-be történő átadással vagy megküldéssel együtt bejelenteni. A bejelentéshez az ügyvédnek mellékelnie kell a VONYr. 1. melléklete szerinti adattartalommal kitöltött adatlapot (a továbbiakban: Adatlap).

# A Magyar Ügyvédi Kamara eljárása

3.1. Az Irattár az KVNY-be való bejegyzésre átadott vagy megküldött végintézkedést, valamint a Nyilvántartó Lapon, és – ha az ügyfél a végintézkedés VONY-ba történő bejegyzését is kéri – az Adatlapon szereplő adatokat nyilvántartásba veszi.

3.2. Az ügyvédet a végintézkedés nyilvántartásba vételről, valamint annak nyilvántartási számáról 48 órán belül az Irattár írásban értesíti, amelyről az ügyvéd írásban haladéktalanul tájékoztatja az ügyfelet.

3.3. A nyilvántartásba vétel tényéről a Magyar Ügyvédi Kamara kizárólag

a) az okiratot szerkesztő ügyvéd,

b) a végintézkedő ügyfél,

c) a végintézkedő ügyfél jogi képviselője,

d) a hivatalból eljáró közjegyző, valamint

e) a bíróság

részére szolgáltathat adatot, illetve adhat felvilágosítást.

3.4. Az Irattár a lezárt borítékban elhelyezett okiratot csak a hivatalból eljáró közjegyző vagy a bíróság megkeresésére küldi meg. Az Irattár egyebekben köteles a borítékot megőrizni és annak sértetlenségét biztosítani.

3.5. Ha az ügyfél a végintézkedés VONY-ba történő bejegyzését kéri, a Magyar Ügyvédi Kamara a végintézkedés adatait az Adatlap szerinti adattartalommal, elektronikus úton megküldi a Magyar Országos Közjegyzői Kamara részére a VONY-ba történő bejegyzés érdekében.

3.6. A Magyar Ügyvédi Kamara a Magyar Országos Közjegyzői Kamara részéről a VONYr. 22. § (2) bekezdése alapján a VONY-ba történő bejegyzésről megküldött igazolásról annak kézhezvételét követően 48 órán belül írásban értesíti az ügyvédet, amelyről az ügyvéd írásban haladéktalanul tájékoztatja az ügyfelet.

3.7. Ha

a) az ügyfél a végintézkedést vagy a végintézkedésnek a KVNY-be, illetve a VONY-ba történő bejegyzéséhez adott hozzájárulását írásban visszavonja, vagy

b) a Magyar Ügyvédi Kamara arról szerez tudomást, hogy a végrendelkező ügyfél a végintézkedést megsemmisítette,

a Magyar Ügyvédi Kamara a KVNY-be elhelyezett végintézkedést haladéktalanul, de legfeljebb 48 órán belül visszaküldi az okiratszerkesztő ügyvéd, jogutódja, irodagondnoka, illetve ezek hiányában a Magyar Ügyvédi Kamara levéltára részére, intézkedik a végintézkedésnek a KVNY-ből történő törlése iránt, valamint mindezekről haladéktalanul írásban értesíti a Magyar Országos Közjegyzői Kamarát.

3.9. A végintézkedés módosítása, illetve új végintézkedés esetén a Magyar Ügyvédi Kamara úgy jár el, mintha az ügyfél a korábbi végintézkedést visszavonta volna, és új végintézkedés bejegyzéséhez adott volna az es szabályzat szerinti hozzájárulást azzal, hogy ilyen esetben a nyilvántartási díjat csak egyszer kell megfizetni.

3.10. A végintézkedő ügyfél jogosult tájékoztatást kérni személyi adatai kezeléséről, azok változása vagy helytelen rögzítése esetén kérheti helyesbítésüket.

# Záró rendelkezések

4.1. Ez a szabályzat a Magyar Ügyvédi Kamara honlapján való közzétételét követő hónap első napján lép hatályba.

4.2. E szabályzat rendelkezéseit a hatálybalépés napját követően készített végintézkedések tekintetében kell alkalmazni, azzal, hogy a Magyar Ügyvédi Kamara gondoskodik a KVNY folyamatos vezetéséről.

4.3. Hatályát veszti az ügyvédek által készített végrendeletek (haláleseti rendelkezéseket tartalmazó okiratok) központi nyilvántartásáról szóló 3/2006. (X.16.) MÜK szabályzat.

Budapest, 2018. március 26.

**Dr. Bánáti János Dr. Fekete Tamás  
 elnök főtitkár**

*1. melléklet a …/2018. (….) MÜK szabályzathoz*

Magyar Ügyvédi Kamara  
Központi Végrendeleti Nyilvántartás  
Nyilvántartó lap

**A NYILVÁNTARTÓ LAPOT GÉPPEL KÉRJÜK KITÖLTENI!**

Végintézkedést készítő ügyvéd

- neve:

- kamarai azonosító száma:

- kamarájának megnevezése:

- székhelye:

Végintézkedő ügyfél

- neve:

- lakcíme:

- születési neve:

- születési ideje:

- születési helye:

- anyja neve:

Végintézkedés kelte:

Bejelentés időpontja:

**………………………  
ügyvéd aláírása**

**A NYILVÁNTARTÓ LAPOT GÉPPEL KÉRJÜK KITÖLTENI!**Indokolás

A Magyar Ügyvédi Kamara 3/2006. (X.16.) MÜK Szabályzata létrehozta a Központi Végrendeleti Nyilvántartást, (továbbiakban: KVNY), amelyet a Magyar Ügyvédi Kamara működtet.

Amellett, hogy a KVNY alkalmas az ügyvédek által készített írásos végintézkedések (magánvégrendeletek, öröklési szerződések, halál esetére szóló ajándékozások – a továbbiakban együtt: Végintézkedések) központi nyilvántartására és őrzésére, annak érdekében, hogy a végintézkedések léte és tartalma ismertté válhasson a közjegyzők és bíróságok előtt, és hogy a végintézkedők akarata minél szélesebb körben érvényre jusson – így különösen, hogy a Végintézkedés a Magyar Ügyvédi Kamara részéről továbbításra kerülhessen a Magyar Országos Közjegyzői Kamara által a 4/2009. (III. 6.) IRM rendelet szerint vezetett Végrendeletek Országos Nyilvántartásába (a továbbiakban: VONY) – indokolt, hogy a Magyar Ügyvédi Kamara Küldöttgyűlése az ügyvédi tevékenységről szóló 2017. évi LXXVIII. törvény 157. § (2) bekezdés e) pontja alapján a jelen szabályzatot megalkossa.